PREJEMNIKI NAGRAD 53.RAZPISA PROF. DR. VRATISLAVA BEDJANIČA V LETU 2023
2023-12-12 12:00 - 13:00 (Europe/Ljubljana) | Tržaška ulica 25, Tržaška ulica 25, Ljubljana
12. decembra 2023 so na Fakulteti za elektrotehniko v Ljubljani podelili priznanja nagrajencem 53. razpisa nagrad Vratislava Bedjaniča. Podelitev je potekala v diplomski sobi s pričetkom ob 11.uri z uvodnim odpevom Gaudeamus vokalne skupine Fakultete za elektrotehniko.

Uvodni pozdrav sta prisotnim namenila prodekan za kakovost in znanstveni razvoj Fakultete za elektrotehniko, izr. prof. dr. David Nedeljković in predsednik komisije za nagrade Vratislava Bedjaniča, dr. Uroš Kerin. Slednji je izročil dobitnikom tudi priznanja in plaketo prof. dr. Vratislava Bedjaniča.

Podeljena je bila ena nagrada za doktorsko delo in dve nagradi za magistrsko delo.

Prejemnica nagrade za doktorsko delo je
Nataša Prosen
s Fakultete za elektrotehniko, računalništvo in informatiko, Univerze v Mariboru, za delo z naslovom:
Brezžični prenos energije z dvojnim DD navitjem
pod mentorstvom prof. dr. Mira Milanoviča (UM FERI)

Prejemnika nagrade za magistrsko nalogo sta:
Jaka Rober
s Fakultete za elektrotehniko, računalništvo in informatiko, Univerze v Mariboru, za delo z naslovom:
Določitev potenciala prožnosti pri uporabnikih distribucijskega omrežja
pod mentorstvom doc. dr. Miloša Bekovića (UM FERI) in somentorstvom Leona Maruše (Elektro Celje)

ter
Jan Močnik
s Fakultete za elektrotehniko, Univerze v Ljubljani, za delo z naslovom:
Kratkoročno napovedovanje proizvodnje sončne elektrarne
pod mentorstvom prof. dr. Miloša Pantoša (UL FE)

Vsem nagrajencem čestitamo za izjemen dosežek in jim še naprej želimo uspešno delo!

O PROFESORJU BEDJANIČU IN NAGRADAH
Nagrade za izjemna akademska dela s področij elektroenergetike in avtomatizacije se podeljujejo od leta 1970 dalje. V oseminštiridesetih letih podeljevanja je Nagrada pridobila ugledno prepoznavnost, povezano z imeni Iskre, ljubljanske in mariborske univerze ter Združenja slovenskih elektroenergetikov CIGRE-CIRED. V letu 2009 je sponzorstvo Nagrade prevzelo Slovensko združenje elektroenergetikov CIGRE-CIRED in v sodelovanju z obema slovenskima elektrotehniškima fakultetama ohranilo njeno kontinuiteto. Med tehniškimi strokovnjaki uveljavljene in priznane nagrade predstavljajo memorial prof. Vratislavu Bedjaniču-ustanovitelju in direktorju prve Iskrine tovarne Tela v Ljubljani.
Prof. Bedjanič je l. 1929 diplomiral na Tehniški fakulteti v Ljubljani in bil nato l. 1940 imenovan za docenta na ljubljanski Univerzi. Kot izjemno prodoren strokovnjak za elektroenergetiko je že l. 1945 sodeloval pri nastajanju in organiziranju slovenske elektroindustrije: med drugim tudi Iskre v Kranju, Elme v Črnučah in Elektrokovine v Mariboru. Na osnovi tedanjih potreb in lastnih spoznanj o pomembnosti obvladovanja proizvodnje opreme za avtomatizacijo elektroenergetskih objektov je osebno sprožil pobudo in vodil ustanavljanje Tovarne električnih aparatov-TELA v Ljubljani. Od ustanovitve 29. junija 1949 jo je vodil kot poslovni in strokovni direktor celo desetletje do njegove prezgodnje smrti, ki ga je doletela na službeni poti. Kot zaslužnemu Slovencu in uglednemu strokovnjaku, mu je bil ob 29. podelitvi nagrade in 40-letnici njegove smrti, 15. decembra 1999 odkrit doprsni kip v parku Fakultete za elektrotehniko v Ljubljani.
Z namenom, da se ohranja lik univerzitetnega učitelja in gospodarstvenika in hkrati tudi vzpodbuja magistrante in doktorante v uporabno usmerjene raziskave s področja avtomatizacije, je Iskra na predlog pobudnika memoriala in enega prvih Bedjaničevih sodelavcev, prof. dr. Antona Ogorelca, leta 1970 osnovala Nagrado in sklad. Njene identitete pa niso razvijali samo ustanovitelji, temveč tudi nagrajenci s svojimi deli in rezultati. Komisija, ki ji je v obdobju delovanja vse do l. 2012 predsedoval zaslužni profesor dr. Anton Ogorelec, je vsa obdobja ohranjala zahtevne in selektivne kriterije s ciljem, da vsa nagrajena dela poleg visoke raziskovalno strokovne relevantnosti, izkazujejo tudi dosledno naravnanost v gospodarsko uporabnost rezultatov.
Z letom 2023 je vodenje komisije prevzel dr. Uroš Kerin, tudi sam nekdanji prejemnik Bedjaničeve nagrade. 53. podelitev nagrad prof. dr. Vratislava Bedjaniča za izjemna akademska dela s področij elektroenergetike in avtomatizacije je bila organizirana 12. decembra 2023. Vključno z letom 2023 je bilo podeljenih 309 nagrad-od tega 171 nagrajencem iz ljubljanske, 74 iz mariborske in 64 iz drugih univerz. Podeljene so bile za: 61 doktoratov znanosti, 90 magistrskih del (znanstveni magisterij), 19 magistrskih del po bolonjskem programu in 139 diplomskih del. Večina od nagrajencev so danes ugledni raziskovalci, univerzitetni profesorji, gospodarstveniki in strokovnjaki z mednarodnim ugledom v evropskih in svetovnih strokovnih združenjih. Takšne reputacije so jamstvo, da se tudi letošnjim nagrajencem odpirajo perspektivne kariere, zlasti v času globalnih sprememb, ko predstavlja znanje eno od ključnih primerjalnih prednosti hitrejšega razvoja in globalne konkurenčnosti.

SPOMINSKI DAN OB 100. OBLETNICI ROJSTVA PROF. DR. MARJANA PLAPERJA
2018-09-19
Spominski dan s konferenco »ŠE VEČ OMREŽJA« ob 100. obletnici rojstva prof. Plaperja je uspešno zaključen.
Vabljeni k prebiranju prispevkov, ki so nastali ob tej priložnosti, ki nazorno osvetlijo zgodovino razvoja električnega omrežja na področju Slovenije in čase, ko so strokovnjaki, med katerimi je bil ključen prof. dr. Plaper, odigrali pomembno vlogo za našo svetlo prihodnost.
Profesor Plaper v slikah in besedi
Profesor Plaper (prispevek prof. dr. Franca Jakla)
Profesor Plaper mislec in pedagog (prispevek prof. dr. Maksa Babudra)
Kako je prišlo do vključitve v UCPTE in vloga prof. Plaperja (prispevek mag. Vekoslava Korošca)
Kako je prišlo do vključitve v UCPTE in vloga prof. Plaperja – govor (prispevek mag. Vekoslava Korošca)
Sedanje stanje slovenskega prenosa električne energije in izzivi v prihodnje (prispevek Mirana Marinška)
Prehod energetike na nove vire in izzivi EES (prispevek prof. dr. Ferdinanda Gubine)
ŠE VEČ OMREŽJA – zaključki konference (prispevek dr. Draga Paplerja)
Galerijo slik dogodka, ki je potekal 19. septembra 2018, ob 10. uri, v veliki predavalnici Fakultete za elektrotehniko v Ljubljani, najdete na dnu strani.

NASLOV KONFERENCE »ŠE VEČ OMREŽJA«

IZ PROGRAMA KONFERENCE

Spomin na zaslužnega profesorja bodo obudili

Rektor Univerze v Ljubljani, prof. dr. Igor Papič
Dekan Fakultete za elektrotehniko Univerze v Ljubljani, prof. dr. Gregor Dolinar
Dekan Fakulteta za elektrotehniko, računalništvo in informatiko Univerze v Mariboru, prof. dr. Borut Žalik

Profesor Plaper kot pedagog, raziskovalec in mislec bosta predstavila dr. Maks Babuder in Silvo Balant
Kako je prišlo do vključitve v evropsko elektroenergetsko interkonekcijo UCPTE 17 let pred osamosvojitvijo Slovenije in vloga profesorja Plaperja? bo predstavil mag. Vekoslav Korošec iz GZS.
Sedanje stanje slovenskega Prenosa električne energije in izzive prihodnosti bo predstavil Miran Marinšek iz ELES-a.
Prehod energetike na nove vire in izzive elektroenergetskega sistema bo predstavi prof. dr. Ferdinand Gubina iz Inženirske Akademije Slovenije.
Zaključne misli in sporočilo javnosti

Moderator dogodka mag. Marko Hrast, predsednik Slovenskega združenja elektroenergetikov CIGRE in CIRED.
Trajanje dogodka 130 minut.

Organizatorji srečanja: Fakulteta za elektrotehniko v Ljubljani, Elektrotehniška zveza Slovenije in Slovensko združenje elektroenergetikov CIGRE-CIRED.

Vabljeni učenci profesorja Plaperja, študenti elektrotehnike, elektroenergetska podjetja, člani elektrotehniških združenj, mediji in drugi.
Dogodek je brezplačen.

Avtorja galerije slik sta dr. Drago Papler in Leon Maruša.

GALERIJA
